Радой Киров
Здравка и умната мравка

chitanka.info

Гледа Здравка

малка мравка,

без да спира,

се провира

между корени на трънка,

между сламки, клечки тънки

и с крачетата си боси

едро жито зърно носи.

— Спри, почивай — вика Здравка

на измъчената мравка, —

аз зърното начаса̀

в твоя дом ще отнеса.

Мравката глава обръща

и на Здравка тъй отвръща:

— Аз благодаря ти, мила,

ала още имам сила.

Житно зърно щом сама

занеса си у дома,

вярвай ми,

не знам защо,

но по-сладко ми е то.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.